Sielsrus by oop vlaktes - Business - Erongo
Saturday, January 23rd, 2021 23:59:31
Sielsrus by oop vlaktes
22 December 2020 | Business
Die braaiplek by een van die boomhuise. Foto verskaf
Besoekers kan sedert 2002 die hoogtepunt van gasvryheid en die natuurskoon ervaar aan die voet van Brandberg - Namibië se hoogste berg.
Kobus en Naude de Jager het in Julie 2017 besluit om Brandberg White Lady Lodge op te knap, waarna Tertius en Sarah Roos die leisels oorgeneem het om dit namens die De Jagers te bestuur.
Met die opknappingwerk is die kamers oorgedoen en nuut geteël. Die kamers het ook aluminiumventerrame gekry. Dié soort vensters mag dalk nie 'n logiese keuse vir die woestyn se hitte wees nie, maar dit sorg dat die kamers veel koeler is as die tradisionele eweknie.
Die opknappingwerk het ook verbeterde sonkraggeriewe ingesluit wat toegang tot krag in kamers meegebring het. Nou kan jy jou kamera ten volle herlaai om te verseker dat jy elke oomblik kan vasvang.
Vir diegene wat kamp verkies, is daar ook nuwe kampkeuses ná nuwe tente en ligte aangebring is om snags beter te kan sien.
'n Uitsig soos min
Die mees opwindende nuutjie is egter twee boomhuise. Die boomhuise beskik oor twee driekwartbeddens elk, 'n buitebadkamer en 'n asemrowende uitsig oor die Brandbergvlaktes en is reeds vir besoekers beskikbaar.
"Dit is werklik ongelooflik om so hoog te sit en net die uitsig te geniet," sê Sarah.
Die nuutste van die twee boomhuise is ook met braaigeriewe toegerus.
Gaste kan ook nou by die splinternuwe Brandberg Azraff-perdestalle saam met Anja de Jager as toergids 'n toer te perd geniet.
Gaste kan kies om op Brandberg White Lay Lodge se vyf perde die natuurskoon te verken tydens 'n halfuur of uur rit of bloot vir skemerkelkies.
Hulle gee vinnig die versekering dat jy glad nie 'n Olimpiese perderuiter hoef te wees om die ritte te geniet nie; die perde is vriendelik en heeltemal geskik vir beginners.
Indien die seeuitsig van Hentiesbaai jou nie opgewonde maak nie, is die berguitsig by Brandberg dalk nét die ding!